32005R1980
L 318/3
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 1980/2005 НА KОМИСИЯТА
от 5 декември 2005 година
за изменение на условията за разрешаване употребата на добавка в храните за животни от групата на елементите за проследяване и на добавка в храните за животни от групата на свързващите и противослепващите вещества
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1831/2003 на Европейския парламент и на Съвета от 22 септември 2003 г. за добавките за използване в храненето на животни (1), и по-специално третото изречение на член 13, параграф 2 от него,
като има предвид, че:
(1)
Регламент (ЕО) № 1334/2003 от 25 юли 2003 г. за изменение на условията за разрешаване употребата на редица добавки към храните за животни от групата на елементите за проследяване (2) определя максимално съдържание на олово в цинковия окис, а Регламент (ЕО) № 2148/2004 на Комисията от 16 декември 2004 г. относно безсрочното и временно разрешаване употребата на някои добавки в храните за животни и разрешаването на нов вид употреба на добавка, чиято употреба в храните за животни вече е разрешена (3), определя максимално съдържание на олово в клиноптилолита от вулканичен произход.
(2)
С Директива 2002/32/ЕО на Европейския парламент и на Съвета от 7 май 2002 г. за нежелателните вещества, влизащи в състава на храните за животни (4), изменена с Директива на Комисията 2005/87/ЕО (5), са определени максимални стойности на съдържанието на олово в добавки от функционалната група на съединенията от елементи за проследяване, включително цинков окис, и за добавките от функционалните групи на свързващите и противоспичащи вещества, включително клиноптилолита от вулканичен произход. Тъй като от съображения за по-голяма яснота правилата, които се прилагат за нежелателните вещества следва да бъдат събрани в един законодателен акт, е уместно да се премахне съответното позоваване от Регламенти (ЕО) № 1334/2003 и (EО) № 2148/2004.
(3)
Предвидените по силата на настоящия регламент мерки са съобразени със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
Член 1
1. В Регламент (ЕО) № 1334/2003 се заличава текстът „максимално съдържание на олово: 600 mg/kg.“ от позицията в приложението, която се отнася за цинка.
2. В Регламент (ЕО) № 2148/2004 се заличава текстът „максимално съдържание на олово: 80 mg/kg.“ от позицията в приложението, която се отнася за клиноптилолита от вулканичен произход.
Член 2
Настоящият регламент влиза в сила 12 месеца след влизането в сила на Директива 2005/87/ЕО на Комисията.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 декември 2005 година.